**Ministru kabineta noteikumu projekta "Elektroniskās maksātnespējas uzskaites sistēmas noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai Maksātnespējas kontroles dienests varētu īstenot maksātnespējas procesu uzraudzību, būtiski, ka uzraudzībai nepieciešamo informāciju būtu iespējams atlasīt, apstrādāt un analizēt. Šī mērķa sasniegšanai ir izveidota Elektroniskā maksātnespējas uzskaites sistēma.  Ņemot vērā minēto, izstrādāts Ministru kabineta noteikumu projekts "Elektroniskās maksātnespējas uzskaites sistēmas noteikumi" (turpmāk – noteikumu projekts). |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | | | |
| 1. | Pamatojums | | Maksātnespējas likuma 12.1 panta astotā daļa. | | | | | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ņemot vērā informāciju, kas iegūta, veicot situācijas maksātnespējas nozarē izpēti (Tirgus un sabiedriskās domas pētījumu centra "SKDS" veiktā aptauja "Uzskati par ar maksātnespējas procesu un tiesiskās aizsardzības procesu saistītajiem jautājumiem"[[1]](#footnote-2), Ārvalstu investoru padomes Latvijā un profesionālo pakalpojumu uzņēmuma "*Deloitte*" veiktais pētījums "Ļaunprātīgi maksātnespējas procesa riski Latvijā"[[2]](#footnote-3)), konstatēts, ka sabiedrības uzticēšanās līmenis maksātnespējas procesa administratoru (turpmāk - administrators) profesijai un maksātnespējas procesa norises likumībai ir ļoti zems. Apkopotās informācijas analīzes rezultātā tika secināts, ka šāda situācija ir izveidojusies, jo maksātnespējas process atsevišķos gadījumos tiek izmantots ļaunprātīgi.  Lai novērstu šos riskus, Ministru kabinets ar 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016. - 2020. gadam un to īstenošanas plānu" atbalstīja Maksātnespējas politikas attīstības pamatnostādnes 2016. - 2020. gadam (turpmāk – Pamatnostādnes) un 2016. gada 22. decembrī Saeima pieņēma grozījumus Maksātnespējas likumā, kas stājās spēkā 2017. gada 6. janvārī.  Būtisks faktors, kas nodrošina maksātnespējas procesa un tiesiskās aizsardzības procesa efektivitāti un likumību, ir tā uzraudzība. Administratoru darbības uzraudzības nodrošināšana maksātnespējas procesos ir viens no Maksātnespējas kontroles dienesta pamatuzdevumiem. Īstenojot minēto funkciju, tiek apstrādāts ievērojams informācijas apjoms, tostarp administratoru darbības pārskati.  Lai uzraudzības funkcija varētu tikt īstenota efektīvi, ir būtiski, ka nepieciešamā informācija tiek iegūta savlaicīgi un ka to iespējams atlasīt, apstrādāt un analizēt. Šādā nolūkā 2016. gada 30. aprīlī tika ieviesta elektroniska sistēma administratora darbības pārskatu iesniegšanai. Šī sistēma nodrošina iespēju sekot līdzi pārskatu iesniegšanas vai neiesniegšanas faktam, pārskatos norādītajai informācijai, kā arī apkopot statistikas datus.  2018. gada 1. jūlijā stājās spēkā likums "Grozījumi Maksātnespējas likumā", kas citastarp paredz mainīt Maksātnespējas administrācijas nosaukumu, nosakot, ka iestāde turpmāk tiks saukta par Maksātnespējas kontroles dienestu, kā arī paredzēts mainīt Elektroniskās maksātnespējas uzraudzības sistēmas regulējumu, paplašinot šīs sistēmas darbības mērķi un funkcionalitāti un attiecīgi, mainot tās nosaukumu, nosakot, ka tā turpmāk tiks saukta par Elektronisko maksātnespējas uzskaites sistēmu (turpmāk – Sistēma).  Atbilstoši Maksātnespējas likuma 12.1 pantam, kas stājas spēkā 2018. gada 1. jūlijā (Maksātnespējas likuma pārejas noteikumu 55. punkts), ir noteikts, ka tiek izveidota Sistēma, kas ir valsts informācijas sistēma, kuras pārzinis ir Maksātnespējas kontroles dienests un turētājs ir Tiesu administrācija, un noteikts, kādas ziņas iekļaujamas Sistēmā. Tādējādi tiek būtiski paplašināts šobrīd pastāvošajā elektroniskajā sistēmā iekļaujamo ziņu apjoms.  Saskaņā ar Maksātnespējas likuma 12.1 panta otro daļu Sistēmas mērķis ir sekmēt Maksātnespējas kontroles dienesta uzdevumu veikšanu, normatīvajos aktos noteikto ziņu sagatavošanu un publiskošanu Maksātnespējas kontroles dienesta tīmekļvietnē, informācijas apriti starp maksātnespējas procesā iesaistītajām personām un institūcijām, kā arī administratoru un tiesiskās aizsardzības procesa uzraugošo personu (turpmāk – uzraugošā persona) pienākumu izpildi un tiesību izmantošanu.  Saskaņā ar norādītā panta trešo daļu Sistēmā iekļauj:  1) ziņas par uzraugošo personu, administratoru un citām tiesiskās aizsardzības procesā un maksātnespējas procesā iesaistītajām personām;  2) ziņas par tiesiskās aizsardzības procesa un maksātnespējas procesa norisi;  3) ziņas par tiesas, Maksātnespējas kontroles dienesta un šajā likumā noteiktās disciplinārlietu komisijas konstatētajiem uzraugošo personu un administratoru izdarītajiem pārkāpumiem, pildot tiem tiesiskās aizsardzības procesā un maksātnespējas procesā noteiktos pienākumus, kā arī īstenojot tiesības;  4) ziņas un dokumentus, kuru sagatavošanu vai iesniegšanu noteic normatīvie akti, kas regulē administratora vai tiesiskās aizsardzības procesa uzraugošās personas darbību un maksātnespējas procesa norisi, un kuru sagatavošana elektroniskā formā vai pievienošana tiek nodrošināta Sistēmā.  Līdz ar to šobrīd elektroniskajā sistēmā iekļaujamās ziņas par administratoru darbības pārskatiem, sākot ar 2018. gada 1. jūliju, būs viena sadaļa no Sistēmas, kurā tiks iekļauta plaša informācija par ar tiesiskās aizsardzības procesiem un maksātnespējas procesiem saistītiem jautājumiem.  Šobrīd saskaņā ar Maksātnespējas likuma 19. pantu un Ministru kabineta 2010. gada 26. oktobra noteikumiem Nr. 1001 "Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu" Maksātnespējas kontroles dienests izvēlas un iesaka tiesai administratora amata kandidātu konkrētam juridiskās personas maksātnespējas procesam vai fiziskās personas maksātnespējas procesam no administratoru pretendentu saraksta (turpmāk - rinda).  Rinda ir izstrādāta reizē ar Maksātnespējas kontroles dienesta tīmekļvietni un izveidota atbilstoši tobrīd noteiktajām drošības prasībām un iestādes finanšu resursiem. Informatīvajā ziņojumā "Par Maksātnespējas administrācijas attīstību"[[3]](#footnote-4) konstatēts, ka rindas ievainojamības risks no drošības viedokļa ir augsts, un, ņemot vērā tās darbības ietekmi uz maksātnespējas procesa norisi un pastāvīgi izskanošās aizdomas par rindas darbības korektumu, ir izstrādājama jauna rinda. Pamatojoties uz Pamatnostādņu īstenošanas plāna 4.4. apakšpunktu, Maksātnespējas kontroles dienestam sadarbībā ar Tieslietu ministriju ir dots uzdevums uzlabot rindas darbību, kas sevī ietver gan nejaušības principa stiprināšanu, uzlabojot rindas darbības algoritmu, gan regulāru auditu veikšanu, lai būtu iespējams konstatēt, vai sistēmā nav veiktas prettiesiskas manipulācijas, gan novērst ar rindas darbības nodrošināšanu saistīto nodarbināto ieinteresētību. Minēto pasākumu sagaidāmais darbības rezultāts ir paaugstināta procesa caurspīdība un sabiedrības uzticība maksātnespējas procesiem. No 2019. gada 1. janvāra rinda tiks nodota Tiesu administrācijai, savukārt Sistēmā no noteikumu projektā iekļautajām ziņā par administratoru un tā darbību tiks vests administratoru pretendentu saraksts.  Viena no Maksātnespējas kontroles dienesta funkcijām ir aizsargāt darbinieku intereses viņu darba devēja maksātnespējas gadījumā (Maksātnespējas likuma 173. panta pirmā daļa). Šobrīd darbinieku prasījumu izskatīšanas procesā ir ļoti liels dokumentu apjoms, kas tiek apstrādāts manuāli. Tā kā Sistēmā ir jāiekļauj ziņas par darbinieku prasījumiem maksātnespējas procesā, ir lietderīgi minēto darbinieku prasījumu elektronisko sistēmu veidot kā Sistēmas sastāvdaļu, nevis kā atsevišķu elektronisku sistēmu. Darbinieku prasījumu modulis Sistēmā darbosies, sākot no 2019. gada 15. aprīļa.  Tāpat Sistēmā plānots ieviest kreditoru prasījumu reģistru. Šobrīd kreditoru prasījumu reģistru administrators ved papīra formā, iekļaujot tajā atzītos kreditoru prasījumus (Maksātnespējas likuma 78. pants). Lai atvieglotu administratoru darbu, kā arī vienkāršotu kreditoru prasījumu iesniegšanas procedūru, plānots, ka kreditoriem būs tiesības iesniegt administratoram savus prasījumus izmantojot elektronisko pakalpojumu, pakalpojuma izmantošanai autorizējoties ar Valsts pārvaldes pakalpojumu portāla ([www.latvija.lv](http://www.latvija.lv)) starpniecību, savukārt administrators Sistēmā šos datus apstrādās un elektroniski vedīs kreditoru prasījumu reģistru. Izmantojot elektronisko pakalpojumu pēc kreditoru prasījumu iesniegšanas, maksātnespējīgās juridiskās personas darbinieki varēs elektroniski iesniegt arī darbinieku prasījumu. Tā kā kreditoru prasījumu reģistrs ir būtisks informācijas avots par attiecīgo maksātnespējas procesu, plānots, ka administratoru uzraudzības funkcijas efektīvai pildīšanai kreditoru prasījumu reģistrus varēs aplūkot arī Maksātnespējas kontroles dienesta nodarbinātie, kuri veic administratoru uzraudzību.  Sistēmas mērķis ir sekmēt Maksātnespējas kontroles dienesta uzdevumu veikšanu, līdz ar to Sistēmā iekļaujamo ziņu apjoms un attiecīgi datu apstrādes nepieciešamība izriet no Maksātnespējas likuma 173. pantā noteiktās Maksātnespējas kontroles dienesta kompetences un 174.1 pantā noteiktajiem uzdevumiem, kur noteikts, ka Maksātnespējas kontroles dienests veic administratoru uzraudzību, izskata sūdzības par administratora rīcību, izņemot tos likumā noteiktos gadījumus, kad sūdzības par administratora lēmumiem izskatāmas tiesā, kurā ierosināta attiecīgā maksātnespējas procesa lieta un izskata administratīvo pārkāpumu lietas atbilstoši Latvijas Administratīvo pārkāpumu kodeksā noteiktajai kompetencei, organizē administratora eksāmenu un kvalifikācijas eksāmenu, ieceļ amatā administratorus un atbrīvo, atceļ un atstādina no amata administratoru, kā arī aptur administratora amata darbību.  Maksātnespējas likuma 12.1 panta astotajā daļā noteikts, ka Ministru kabinets nosaka Sistēmas izmantošanas un uzturēšanas kārtību, kārtību, kādā ziņas un dokumentus iesniedz iekļaušanai Sistēmā un saņem no Sistēmas, kā arī Sistēmā iekļaujamo ziņu un dokumentu apjomu un to glabāšanas termiņus.  Ņemot vērā minēto deleģējumu, ir izstrādāts Ministru kabineta noteikumu projekts.  Noteikumu projektā apkopots, ka Sistēmai ir šādas funkcijas:  1) uzturēt administratora amata pretendentu sarakstu, kuru nodod Tiesu informatīvajai sistēmai, lai, izmantojot Tiesu informatīvās sistēmas nodrošinātu automatizētu atlasi, izvēlētos administratora amata kandidātu;  2) iesniegt Maksātnespējas kontroles dienestam un kreditoriem administratoru darbības pārskatus;  3) apkopot ziņas par konstatētajiem administratora un uzraugošās personas normatīvo aktu pārkāpumiem, pildot tiem maksātnespējas procesā un tiesiskās aizsardzības procesā noteiktos pienākumus, kā arī īstenojot tiesības;  4) vest kreditoru prasījumu reģistrus;  5) apstrādāt iesniegumus par maksātnespējīgo darba devēju darbinieku prasījumu apmierināšanu;  6) veidot statistiku un atskaites;  7) nodrošināt Maksātnespējas likuma 12.2 panta pirmajā daļā noteikto ziņu publicitāti;  8) nodrošināt administratoru un uzraugošo personu darbības uzraudzības veikšanu;  9) nodrošināt iespēju kreditoram un tā pārstāvim, parādnieka pārstāvim juridiskās personas maksātnespējas procesā un parādniekam fiziskās personas maksātnespējas procesā vai tā pārstāvim iepazīties ar ziņām un dokumentiem normatīvajos aktos noteiktajā apjomā;  10) nodot ziņas maksātnespējas reģistram normatīvajos aktos noteiktās publiskās ticamības nodrošināšanai;  11) nodrošināt administratora un uzraugošās personas lietvedības vešanu Sistēmā.  Noteikumu projektā ir definēti Sistēmas lietotāji:  1) Maksātnespējas kontroles dienesta nodarbinātie;  2) Tiesu administrācijas nodarbinātie;  3) citu valsts un pašvaldību institūciju nodarbinātie;  4) administratori;  5) uzraugošās personas.  Parādnieka pārstāvim juridiskās personas maksātnespējas procesā, parādniekam vai tā pilnvarotajai personai fiziskās personas maksātnespējas procesā, kreditoram un tā pilnvarotajai personai Sistēmā iekļautās ziņas par konkrēto maksātnespējas procesu vai tiesiskās aizsardzības procesu ir pieejamas elektroniskā pakalpojuma veidā, ievērojot Maksātnespējas likumā noteikto izsniedzamās informācijas apjomu (piemēram, Maksātnespējas likuma 69. un 81. pantā noteiktā informācija). Tādējādi minētās personas nav Sistēmas lietotāji, bet Sistēmā iekļautās ziņas tiem ir pieejamas elektroniskā pakalpojuma veidā, autorizējoties ar Valsts pārvaldes pakalpojumu portāla ([www.latvija.lv](http://www.latvija.lv)) starpniecību, tādā apjomā, kādu paredz normatīvie akti. Minētajām personām, izmantojot elektronisko pakalpojumu, būs iespējams iepazīties ar informāciju par konkrēto maksātnespējas procesu, tiklīdz minētās personas administrators Sistēmā ievadīs kreditoru prasījumu reģistrā, administrators pieņems lēmumu par parādnieka pārstāvja iecelšanu juridiskās personas maksātnespējas procesā. Ņemot vērā, ka administratoram ir tūlītēja un pilnvērtīga piekļuve ziņām par kreditoriem un to pārstāvjiem, parādnieka pārstāvi juridiskās personas maksātnespējas procesā un parādnieku pārstāvi fiziskās personas maksātnespējas procesā, ir samērīgi un lietderīgi Sistēmā paredzēt administratora funkciju nodrošināt uzskaitīto personu tiesības izmantot elektroniskā pakalpojuma portālu. Ja kreditors ir juridiska persona vai valsts vai pašvaldības institūcija, tad administrators Sistēmā ievada ziņas arī par attiecīgā kreditora pilnvaroto pārstāvi. Piekļuve Sistēmā iekļautajām ziņām, izmantojot elektronisko pakalpojumu, būs kreditora norādītajam pilnvarotajam pārstāvim, minētajai personai autorizējoties ar Valsts pārvaldes pakalpojumu portāla ([www.latvija.lv](http://www.latvija.lv)) starpniecību. Tādējādi tiks nodrošināta attiecīgā kreditora vai tā pilnvarotā pārstāvja personas datu pārbaude atbilstoši normatīvajiem aktiem, kas regulē Valsts pārvaldes pakalpojumu portāla [www.latvija.lv](http://www.latvija.lv) darbību.  Sistēmā ziņas par parādnieku fiziskās personas maksātnespējas procesā tiks iekļautas no Tiesu informatīvās sistēmas. Līdzīgi arī tiesiskās aizsardzības procesā uzraugošā persona var ievadīt informāciju par kreditoriem, un Sistēmā tiks iekļauta informācija par parādnieku.  Lēmumu par piekļuves tiesību Sistēmai piešķiršanu un anulēšanu Sistēmas lietotājiem pieņem Sistēmas pārzinis.  Sistēmas pārzinis piešķir piekļuves tiesības Sistēmai iepriekš noteiktajiem Sistēmas lietotājiem, pamatojoties uz dokumentu, ar ko nodibinātas darba tiesiskās vai civildienesta attiecības, tādā apjomā, kādā piekļuves tiesības nepieciešamas darba pienākumu izpildei, uz iestādes vadītāja vai viņa pilnvarotas personas pieprasījumu, kā arī pamatojoties uz Maksātnespējas kontroles dienesta direktora rīkojumu par iecelšanu amatā vai lēmumu par administratora amata darbības atjaunošanu vai uz tiesas lēmumu par uzraugošās personas iecelšanu konkrētā tiesiskās aizsardzības procesā. Administratoram piekļuves tiesības Sistēmai tiek piešķirtas tādā apjomā, kādā tās nepieciešamas administratora amata darbību veikšanai, ievērojot Maksātnespējas likuma nosacījumus. Piemēram, Maksātnespējas likuma 27. panta pirmās daļas 2. punktu administratoram pieprasīt un saņemt no valsts un pašvaldību institūcijām bez maksas to rīcībā esošo juridiskās personas maksātnespējas procesā vai fiziskās personas maksātnespējas procesā nepieciešamo informāciju par parādnieku un parādnieka pārstāvjiem, tostarp izmantojot Sistēmu. Citos gadījumos administratoram ir tiesības saņemt citas ziņas normatīvajos aktos noteiktajā kārtībā.  Sistēmā iekļautās ziņas būs pieejamas arī kreditoriem un to pārstāvjiem, parādnieka pārstāvim juridiskās personas maksātnespējas procesā un parādniekam un tā pārstāvim fiziskās personas maksātnespējas procesā normatīvajos aktos noteiktajā apjomā. Vienlaikus šīm personām netiek piešķirtas piekļuves tiesības Sistēmai, bet elektroniskā pakalpojuma portālam, jo viņiem ir tiesības Sistēmā iesniegt normatīvajos aktos noteiktās ziņas un skatīt Sistēmā normatīvajos aktos noteikto informāciju saistībā ar attiecīgā maksātnespējas procesa vai tiesiskās aizsardzības procesa norisi, bet netiek paredzēts, ka šīs personas varētu veikt citas darbības Sistēmā.  Tiesu administrācijas un Maksātnespējas kontroles dienesta nodarbinātie Sistēmā autorizēsies, izmantojot Windows aktīvo direktoriju.  Valsts vai pašvaldību institūciju nodarbinātie Sistēmā autorizēsies, izmantojot Valsts pārvaldes pakalpojumu portālu ([www.latvija.lv](http://www.latvija.lv)).  Administratori un uzraugošās personas Sistēmā autorizēsies, izmantojot Valsts pārvaldes pakalpojumu portālu ([www.latvija.lv](http://www.latvija.lv)). Vienlaikus, ņemot vērā, ka normatīvais regulējums ļauj par uzraugošo personu tikt ieceltam arī ārzemniekam, kuram var nebūt nepieciešamie autorizācijas rīki, tad Sistēmā ir iestrādāts arī alternatīvs autorizācijas līdzeklis. Proti, pēc Sistēmas lietotāja vai citas no iepriekš minēto personu pieprasījuma Sistēmas pārzinis dod uzdevumu Sistēmai ģenerēt piekļuves rekvizītus. Sistēmas lietotājs vai cita persona autorizējas Sistēmā, izmantojot uz elektronisko pasta adresi nosūtīto aktivizācijas saiti. Šo alternatīvo autorizācijas veidu var izmantot arī gadījumos, kad tehnisku iemeslu dēļ nav pieejams Valsts pārvaldes pakalpojumu portāls.  Kā tas norādīts iepriekš, Maksātnespējas likuma 12.1 panta pirmajā daļā noteikts, ka Sistēmas pārzinis ir Maksātnespējas kontroles dienests un Sistēmas turētājs ir Tiesu administrācija. Sistēmas pārziņa un turētāja savstarpējās tiesības un pienākumi noteikti Valsts informācijas sistēmu likumā. Sistēmas pārzinis iesniedz Sistēmas turētājam informāciju par attīstības plāna prioritātēm, un Sistēmas turētājs, pamatojoties uz Sistēmas pārziņa iesniegtajām attīstības plāna prioritātēm, plāno Sistēmas uzturēšanai nepieciešamos līdzekļus. Sistēmas pārzinis izskata izmaiņu pieprasījumus un priekšlikumus sistēmas uzlabošanai, izvērtē sadarbības līguma vai starpresoru vienošanās nepieciešamību Sistēmas darbības nodrošināšanai un ziņu apmaiņai ar citām informācijas sistēmām, izmantojot tiešsaistes datu pārraides režīmu vai citus elektroniskos sakaru līdzekļus. Ja nepieciešams, minēto funkciju izpildē Sistēmas pārzinis pieaicina citus ekspertus. Tiks izstrādāti iekšējie noteikumi, kas detalizētāk regulēs Sistēmas pārziņa un Sistēmas turētāja savstarpējās tiesības un pienākumus.  Noteikumu projektā minētā Sistēmas administratora funkcijas pildīs Maksātnespējas kontroles dienesta un Tiesu administrācijas nodarbinātie.  Noteikumu projektā noteikts, ka ziņas Sistēmā iekļauj latviešu valodā. Ārzemnieka fiziskās personas vārdu un uzvārdu vai ārvalstī reģistrētas juridiskas personas nosaukumu, kā arī adresi norāda attiecīgās ārvalsts valodas oriģinālformā (latīņalfabētiskās rakstības valodās) vai oriģinālformas latīņalfabētiskajā transliterācijā (citās valodās). Savukārt, ja ārvalstniekam – fiziskajai personai Latvijā ir izdots dokuments, kurā viņa vārds un uzvārds ir ierakstīts latviešu valodā, tad Sistēmā attiecīgi iekļauj personvārdu latviešu valodā, kā arī, ja fiziskajai vai juridiskajai personai adrese ir Latvijā, tad to ieraksta latviešu valodā.  Visas noteikumu projekta II nodaļā noteiktās ziņas tiek iekļautas Sistēmā un apstrādātas, lai Sistēma pildītu iepriekš minētās funkcijas un īstenotu Maksātnespējas likuma 12.1 panta otrajā daļā noteikto Sistēmas mērķi.  Ziņas no Latvijas Republikas Uzņēmumu reģistra vestā maksātnespējas reģistra (turpmāk – maksātnespējas reģistrs) un Tiesu informācijas sistēmas Sistēmā tiek iekļautas, pamatojoties uz Tieslietu ministrijas iekšējiem noteikumiem par ziņu apmaiņu. Ziņas no citām valsts un pašvaldību institūcijām Sistēmā tiek iekļautas, pamatojoties uz noslēgtajām starpresoru vienošanām. Ziņas no administratora, uzraugošās personas un kreditoriem (tostarp, maksātnespējīgā darba devēja darbiniekiem) Sistēmā tiek iekļautas, pamatojoties uz šīm personām normatīvajos aktos noteiktajiem pienākumiem sniegt ziņas Maksātnespējas kontroles dienestam, administratoram vai uzraugošajai personai. Noteikumu projektā minēto ziņu par kreditoru (tostarp, darbinieku) un tā prasījumu maksātnespējas procesā ieguves avots ir noteikts Maksātnespējas likuma 73. pantā (attiecībā uz kreditoriem) un Ministru kabineta 2011. gada 27. decembra noteikumos Nr. 995 "Maksātnespējīgo darba devēju darbinieku prasījumu apmierināšanas un administratora atlīdzības izmaksas kārtība" (attiecībā uz darbiniekiem).  Ziņas Sistēmā no citām valsts informāciju sistēmām tiek iekļautas tiešsaistes formā, savienojot sistēmas. Informācijas aprites nodrošināšanai starp Sistēmu un saistītajām informācijas sistēmām tiks izmantots Valsts informācijas sistēmu savietotājs, ja to būs iespējams izmantot informācijas aprites nodrošināšanai ar attiecīgo informācijas sistēmu.  Ņemot vērā, ka Sistēmā noteikumu projekta sagatavošanas brīdī joprojām tiek izstrādāta, noteikumu projektā nav iespējams precīzi definēt, no kādām valsts vai pašvaldību institūcijām Sistēma saņems ziņas un kādā apjomā Sistēma šīs ziņas saņems. Proti, noteikumu projekta izstrādes laikā Maksātnespējas kontroles dienests risina sarunas par iespējamo sadarbību, uzrunājot institūcijas, kuru pārziņā ir informācijas sistēmas, no kurām Sistēma varētu saņemt ziņas.  Šobrīd ir akceptēta sadarbība ar tālāk minētajām institūcijām norādītajā informācijas apjomā (vienlaikus Maksātnespējas kontroles dienests joprojām risina sarunas arī ar tālāk minētajām institūcijām, turpinot risināt dažādus tehniskus jautājumus).  **1. Latvijas Republikas Uzņēmumu reģistrs** ([Uzņēmumu reģistra informācijas sistēma](https://www.visr.eps.gov.lv/visr/default.aspx?action=2&rid=84)) (saņemt un nodot)  *Nepieciešamie dati*:  1) informāciju par parādniekam piederošām kapitāldaļām (aktuālie un vēsturiskie dati);  2) informāciju par patiesā labuma guvēju;  3) informāciju par labu parādniekam reģistrētām komercķīlām uz trešajām personām piederošu mantu;  4) informāciju par noslēgtajiem laulību līgumiem;  5) ziņas no Latvijas Republikas Uzņēmuma reģistra vestā maksātnespējas reģistra.  **2. Tiesu administrācija** (saņemt un nodot)   * Izpildu lietu reģistrs * Tiesu informatīvā sistēma * Valsts vienotā datorizētā zemesgrāmata   **3. Valsts ieņēmumu dienests** (saņemt)   * Datu noliktavas sistēma * Nodokļu informācijas sistēma * Publiskojamās informācijas datu bāzes sistēma * Valsts amatpersonu deklarāciju informācijas sistēma   Nepieciešamie dati:  1) maksātnespējīgas personas nodokļu parādi / pārmaksa (vēsturiskā un aktuālā  informācija);  2) maksātnespējīgas personas konti kredītiestādēs;  3) maksātnespējīgas juridiskās personas darbinieki (vēsturiskā un aktuālā informācija);  4) maksātnespējīgas juridiskās personas struktūrvienības;  5) maksātnespējīgas juridiskās personas gada pārskati un nodokļu deklarācijas;  6) maksātnespējīgas fiziskās personas ienākumu deklarācijas;  7) ziņas par maksātnespējīgas fiziskās personas darba vietām (aktuālā informācija);  8) ziņas par maksātnespējīgās juridiskās personas auditiem (vēsturiskā un aktuālā informācija);  9) ziņas par maksātnespējīgas personas kriminālprocesiem (aktuālā informācija);  10) informācija par maksātnespējīgai personai piemērotiem nodrošinājumiem;  11) maksātnespējīgas personas valsts amatpersonas deklarācijas nepubliskojamā daļa;  12) maksātnespējīgai personai izsniegtās licences un speciālās atļaujas.  Pēc maksātnespējas procesa administratoru pieprasījuma, Valsts ieņēmumu dienests par fiziskajām personām sniedz sekojošu informāciju:   1. par nodokļu nomaksas stāvokli - parāds vai pārmaksa; 2. par fizisko personu nodarbinātību – papildus tiek pieprasīts darba vietas juridiskā adrese un retākos gadījumos fizisko personu ieņemamais amats (profesijas kods); 3. par visu veidu ienākumiem - aprēķinātie un samaksātie nodokļi, papildus tam daļa maksātnespējas procesa administratoru pieprasa informēt detalizēti par ikmēneša ienākumiem no algota darba; 4. informāciju no iesniegtās mantiskā stāvokļa deklarācijas, ja tāda ir iesniegta; 5. par fiziskās personas kontiem kredītiestādēs; 6. vai fiziskai personai ir/vai bijusi reģistrēta kā valsts amatpersona; 7. vai fiziskā persona atrodas personas apgādībā un vai fiziskai personai ir apgādājamās personas; 8. par piederošiem nekustamajiem īpašumiem un kapitāla daļām; 9. par fiziskajai personai uzsāktajiem kriminālprocesiem; 10. par veiktajām piedziņas darbībām un uzliktajiem liegumiem.   Savukārt par juridiskajām personām maksātnespējas procesa administratori pieprasa sekojošu informāciju:   1. par nodokļu nomaksas stāvokli - parāds vai pārmaksa; 2. informāciju par juridisko personu neiesniegtajām nodokļu un informatīvajām deklarācijām un deklarācijām kurām tuvojas iesniegšanas termiņš; 3. lūdz izsniegt iesniegtos darba devēja ziņojumus, pievienotā vērtības nodokļa deklarācijas, uzņēmuma ienākuma nodokļa deklarācijas, uzņēmuma ienākuma nodokļa avansa aprēķinus un Gada pārskatus, kā arī citas nodokļu un informatīvās deklarācijas; 4. par reģistrētajām un atlikumā esošajām darījumu applicinošajām kvītīm; 5. par reģistrētajām biļetēm; 6. par uzskaitē esošajiem elektroniskajiem kases aparātiem un sistēmām; 7. par reģistrētajām struktūrvienībām; 8. par pievienotās vērtības nodokļa maksātāja statusu; 9. par juridiskās personas kontiem kredītiestādēs; 10. vai ir bijusi pārtraukta saimnieciskā darbība; 11. vai juridiskā persona ir pieteikusies un piedalās nodokļa atbalsta pasākumā vai tai piešķirti termiņa pagarinājumi; 12. par izsniegtajām licencēm un atļaujām; 13. par piederošo mantu; 14. par veiktajām piedziņas darbībām, uzliktajiem liegumiem; 15. par juridiskās personas un tās amatpersonām uzsāktajiem kriminālprocesiem; 16. vēsturiskajām un aktuālajām nodarbinātajām personām un to kontaktinformāciju - piem. deklarēto adresi, tālruni; 17. informāciju par darījumu partneriem un informāciju par darījumu partneriem kuri priekšnodokļa pielikumos norādījuši maksātnespējīgo juridisko personu kā darījumu partneri; 18. informāciju par maksātnespējīgas juridiskās personas pārstāvju visiem ienākumiem.   *Maksātnespējas kontroles dienesta darba vajadzībām:*   1. maksātnespējīgā komersanta esošo un bijušo nodarbināto darbinieku skaits; 2. maksātnespējīgā komersanta apgrozījums gadā; 3. administratora pieteikuma par maksātnespējīgā komersanta saimnieciskās darbības apturēšanu vai izbeigšanu iesniegšanu; 4. administratora kā valsts amatpersonas valsts amatpersonu deklarāciju nesniegšana vai novēlota iesniegšana Valsts ieņēmumu dienestam; 5. administratora kā fiziskās personas vai maksātnespējīgās juridiskās personas konstatētie nodokļu parādi. 6. maksātnespējīga uzņēmuma darba ņēmēju darba periodi; 7. maksātnespējīga uzņēmuma darba ņēmējiem aprēķinātās darba algas un nodokļus; 8. nodokļu maksātāja (darbinieka) statusu, piemēram, parasts darbinieks, invalīds, pensionārs; 9. nodokļu parādsaistības (par maksātnespējīgu uzņēmumu); 10. par maksātnespējīga uzņēmuma saimnieciskās darbības apturēšanu vai izbeigšanu; 11. gada pārskati.   **4. Valsts sociālās apdrošināšanas aģentūra** (saņemt)   * [Informācijas servisu sistēma](https://www.visr.eps.gov.lv/visr/default.aspx?action=2&rid=209) * [Sociālās apdrošināšanas informācijas sistēma](https://www.visr.eps.gov.lv/visr/default.aspx?action=2&rid=6)   Nepieciešamie dati:  1) par apdrošināšanas periodiem (dati nepieciešami, lai Maksātnespējas kontroles dienests varētu noskaidrot, kādā prombūtnē darbinieks ir bijis un vai darbinieka prombūtne ir bijusi attaisnota);  2) par darba ņēmēja datiem (dati nepieciešami, lai Maksātnespējas kontroles dienests varētu noskaidrot, kādā prombūtnē darbinieks ir bijis un vai darbinieka prombūtne ir bijusi attaisnota).  Maksātnespējas kontroles dienests VSAA nodos informāciju par segtajiem darbinieku prasījumiem (kādā apmērā segti).  **5. Valsts tehniskās uzraudzības aģentūra** (saņemt un nodot)   * [Traktortehnikas un tās vadītāju valsts informatīvā sistēma](https://www.visr.eps.gov.lv/visr/default.aspx?action=2&rid=34)   Nepieciešamie dati:  1) informāciju par parādnieka īpašumā un lietošanā esošo traktortehniku un tās piekabēm (aktuālie un vēsturiskie dati par pēdējo trīs gadu periodu);  2) informāciju par traktortehnikai uzliktajiem apgrūtinājumiem un to pamatojumu;  3) informāciju par traktortehnikai piemērotajiem sodiem, nodokļu parādiem;  4) detalizētu traktortehnikas tehnisko informāciju.  **6. Ceļu satiksmes un drošības direkcija** (saņemt un nodot)   * Transportlīdzekļu un to numurēto agregātu tirdzniecības reģistrs * [Transportlīdzekļu un to vadītāju valsts reģistrs](https://www.visr.eps.gov.lv/visr/default.aspx?action=2&rid=19)   Nepieciešamie dati:  1) informāciju par parādnieka īpašumā un lietošanā esošiem transportlīdzekļiem (aktuālie un vēsturiskie dati par pēdējo trīs gadu periodu);  2) informāciju par transportlīdzekļiem uzliktajiem apgrūtinājumiem un to pamatojumu;  3) informāciju par transportlīdzekļiem piemērotajiem sodiem, nodokļu parādiem;  4) detalizētu transportlīdzekļa tehnisko informāciju.  Papildus notiek pārrunas ar Valsts zemes dienestu, VAS "Latvijas Jūras administrācija".  Sistēmā iekļauj ziņas un dokumentus, kas sagatavoti, izmantojot Sistēmu, vai saņemti Sistēmā, administratoriem un uzraugošajām personām Sistēmā vedot savu lietvedību. Tāpat Sistēmā tiek iekļautas ziņas un dokumenti, ko rada kreditori (tostarp, darbinieki), realizējot savas tiesības iesniegt Sistēmā kreditora prasījumu.  Oficiālo elektronisko adresi ir plānots Sistēmā ieviest, sākot no 2020. gada 1. janvāra, kad atbilstoši Oficiālās elektroniskās adreses likuma pārejas noteikumu 2. punktam tā jāuzsāk lietot administratoriem.  Noteikumu projektā ir paredzēta kārtība, kādā labo kļūdas Sistēmā iekļautajās ziņās. Sistēmas pārzinis noskaidro institūciju vai personu, kas ir iekļāvusi kļūdaino ziņu un par to informē atbildīgo personu vai institūciju, vai Sistēmā veic ārējo reģistru datu aktualizāciju, lai nodrošinātu Sistēmā iekļauto datu kvalitāti.  Sistēmā iekļautās ziņas glabā Sistēmā, kamēr tās ir nepieciešamas noteikumu projektā noteikto Sistēmas funkciju izpildei, bet ne ilgāk kā:  1) šajos noteikumos noteiktās ziņas par administratoru un uzraugošo personu - 15 gadus no dienas, kad Sistēmas pārzinis anulē attiecīgā Sistēmas lietotāja piekļuves tiesības Sistēmai;  2) Sistēmā iekļautās ziņas par kreditoru un tā pārstāvi, parādnieka pārstāvi juridiskās personas maksātnespējas procesā – 15 gadus no dienas, kad pieņemts tiesas nolēmums par attiecīgā maksātnespējas procesa izbeigšanu;  Glabāšanas termiņš 15 gadi tika izvēlēts, jo, piemēram, Krimināllikuma 177. panta trešajā daļā paredzētais noziedzīgais nodarījums atbilstoši Krimināllikuma 7. panta piektajai daļai ir klasificējams kā sevišķi smags noziegums, un saskaņā ar Krimināllikuma 56. panta 5. punktu kriminālatbildības noilguma termiņš sevišķi smagiem noziegumiem ir 15 gadi. Kriminālatbildību par krāpšanu lielā apmērā organizētā grupā var piemērot administratoram, uzraugošajai personai, kreditoram vai tā pārstāvim, tāpat arī parādnieka pārstāvim juridiskās personas maksātnespējas procesā. Praksē tiesībsargājošās iestādes, izskatot krimināllietu, kurā ir iesaistīts, piemēram, administrators, lūdz Maksātnespējas kontroles dienestam sniegt tā rīcībā esošo informāciju par administratoru arī par salīdzinoši seniem notikumiem, un šai informācija var būt būtiska nozīme krimināllietas izskatīšanā. Līdz ar to, lai aizsargātu sabiedrības intereses uz tiesisku maksātnespējas procesa norisi, kā arī lai nodrošinātu noziedzīgu nodarījumu novēršanu, izmeklēšanu, atklāšanu vai saukšanu pie atbildības par tiem, noteikumu projektā noteiktās ziņas par administratoru, uzraugošo personu, kreditoru un tā pārstāvi, parādnieka pārstāvi juridiskās personas maksātnespējas procesā Sistēmā glabās 15 gadus no dienas, kad Sistēmas pārzinis anulē attiecīgā Sistēmas lietotāja piekļuves tiesības Sistēmai (attiecībā uz administratoru vai uzraugošo personu) vai 15 gadus no dienas, kad pieņemts tiesas nolēmums par attiecīgā maksātnespējas procesa izbeigšanu (attiecībā uz kreditoru un tā pārstāvi, parādnieka pārstāvi juridiskās personas maksātnespējas procesā).  Sistēmā iekļautās ziņas par fiziskās personas maksātnespējas procesu glabā, ievērojot normatīvajos aktos noteiktos ziņu glabāšanas termiņus maksātnespējas reģistrā. Proti, atbilstoši Maksātnespējas likuma 132. panta ceturtajai daļai, maksātnespējas reģistrā ziņas par fiziskās personas maksātnespējas procesu glabā:  1) 10 gadus pēc fiziskās personas maksātnespējas procesa izbeigšanas;  2) līdz brīdim, kad tiek konstatēts, ka fiziskā persona ir mirusi, bet ne mazāk kā 10 gadus pēc fiziskās personas maksātnespējas procesa izbeigšanas – ja fiziskās personas maksātnespējas process ir pārtraukts, pamatojoties uz šā likuma 130. panta 2. punktu.  Pēc noteikumu projektā noteiktā ziņu glabāšanas termiņa beigām ziņas par attiecīgo Sistēmas lietotāju un kreditoru vai tā pārstāvi, parādnieka pārstāvi juridiskās personas maksātnespējas procesā, kā arī ziņas par fiziskās personas maksātnespējas procesu tiks dzēstas.  Lai Sistēma varētu īstenot tās iepriekš definētās Sistēmas funkcijas, noteikumu projektā noteiktās ziņas, kas par administratoru maksātnespējas reģistrā ierakstītas, sākot no 2008. gada 1. janvāra līdz šo noteikumu spēkā stāšanās dienai, iekļauj Sistēmā no maksātnespējas reģistra.  Ziņas par maksātnespējas procesiem un tiesiskās aizsardzības procesiem, kas ierosināti, sākot no 2008. gada 1. janvāra, Sistēmā iekļauj no maksātnespējas reģistra un Tiesu informācijas sistēmas. Sistēmā tiks primāri iekļautas ziņas no Tiesu informācijas sistēmas kā ziņu pirmavota, savukārt no maksātnespējas reģistra tiek iekļautas tādas ziņas kā ieraksta izdarīšanas datums, kā arī citas, ja Sistēmas izstrādes gaitā konstatēts, ka Sistēmas datu kvalitāte tiks īstenota, ja nepieciešamo ziņu Sistēmā iekļaus no maksātnespējas reģistra (vai otrādi).  Sistēmā iekļauj ziņas no administratoru darbības pārskatiem, kas iesniegti, sākot no 2016. gada 30. aprīļa, kad stājās spēkā Ministru kabineta 2016. gada 19. aprīļa noteikumi Nr. 247 "Noteikumi par maksātnespējas procesa administratora darbības pārskatu un tā aizpildīšanas kārtību".  Noteikumu projektā paredzētās ziņas par uzraugošo personu publicē par laika periodu no 2017. gada 1. jūlija, tā kā saskaņā ar Maksātnespējas likuma pārejas noteikumu 47. punktu no minētā datuma tika ieviests uzraugošās personas tiesiskais regulējums.  Ziņas par tiesas, Maksātnespējas kontroles dienesta un disciplinārlietu komisijas konstatētajiem pārkāpumiem iekļauj Sistēmā, pamatojoties uz lēmumiem, kas pieņemti, sākot no 2017. gada 6. janvāra, kad stājās spēkā grozījumi Maksātnespējas likumā, ar kuriem uzsākts ieviest administratoru profesijas reformu (tostarp, ieviests administratoru kvalifikācijas eksāmens, kā arī disciplināratbildība). Ņemot vērā minēto, arī pārkāpumu uzskaitījums tiks sākts, ņemot vērā nolēmumus, kas pieņemti sākot ar 2017. gada 6. janvāri. Savukārt ziņas par pārkāpumu būtību Sistēmā tiks ietvertas par lēmumiem, kas pieņemti no 2019. gada 1. janvāra.  Atbilstoši Maksātnespējas likuma pārejas noteikumu 62. punktam administratori un uzraugošās personas Sistēmu sāk izmantot, sākot no 2019. gada 1. janvāra, savukārt kreditori un to pārstāvji, parādnieka pārstāvis juridiskās personas maksātnespējas procesā un parādnieks un tā pārstāvis fiziskās personas maksātnespējas procesā, sākot no 2019. gada 15. aprīļa. Ņemot vērā plānoto Sistēmas daudzfunkcionalitāti, noteikumu projektā paredzēts, ka darbiniekiem būs tiesības iesniegt savus prasījumus Sistēmā, sākot no 2019. gada 15. aprīļa.  Noteikumu projekta izstrādes ietvaros tiks ieviesti šādi e – pakalpojumi:  1. Manas maksātnespējas procesa lietas – nodrošina Sistēmā iekļauto ziņu pieejamību kreditoriem un to pārstāvjiem, parādnieka pārstāvim juridiskās personas maksātnespējas procesā un parādniekam un tā pārstāvim fiziskās personas maksātnespējas procesā normatīvajos aktos noteiktajā apjomā par attiecīgo juridiskās personas maksātnespējas procesa vai fiziskās personas maksātnespējas procesa lietu.  2. Manas tiesiskā aizsardzības procesa lietas - nodrošina Sistēmā iekļauto ziņu pieejamību par tām tiesiskās aizsardzības procesu un ārpustiesas tiesiskās aizsardzības procesu lietām, kurās konkrētā persona attiecīgā statusā ir reģistrēta kā procesa dalībnieks.  3. Kreditora prasījuma iesniegšana – kreditori juridiskās personas maksātnespējas procesa un fiziskās personas maksātnespējas procesa lietas ietvaros varēs elektroniski aizpildīt un iesniegt kreditora prasījumu.  4. Darbinieka prasījuma iesniegšana – maksātnespējīgā darba devēja darbinieki varēs elektroniski aizpildīt un iesniegt darbinieka prasījumu.  Minētie e – pakalpojumi, pamatojoties uz Maksātnespējas likuma pārejas noteikumu 63. punktu, būs pieejami, sākot no 2019. gada 15. aprīļa, attiecībā uz juridiskās personas maksātnespējas procesiem, fiziskās personas maksātnespējas procesiem un tiesiskās aizsardzības procesiem, kas uzsākti pēc 2018. gada 31. decembra.  Noteikumu projektā ietvertā regulējuma īstenošanai tiks izstrādāta jauna valsts informācijas sistēma. Sistēma tiks izmitināta Microsoft Windows operētājsistēmā. Sistēmas izstrāde 2018. gadā tiek finansēta no Tiesu administrācijas realizētā Eiropas Sociālā fonda projekta "Justīcija attīstībai" (Nr. 3.4.1.0/16.I.001) līdzekļiem 599 300 EUR apmērā (ieskaitot PVN). Ņemot vērā, ka Tiesu administrācija nodrošinās arī Sistēmas uzturēšanu, nepieciešams paredzēt, sākot ar 2019. gadu Sistēmas uzturēšanas izmaksas 120 000 EUR apmērā katru gadu (20 % no izstrādes izmaksām). | | | | | | | |
| 3. | Projekta izstrādē iesaistītās institūcijas un publiskas personas kapitālsabiedrības | | Maksātnespējas kontroles dienests, Tiesu administrācija, Latvijas Republikas Uzņēmumu reģistrs un Tieslietu ministrija. | | | | | | | |
| 4. | Cita informācija | | Nav. | | | | | | | |
|  | | | | | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Noteikumu projekts ietekmēs šādas sabiedrības mērķgrupas:  1) *parādnieks maksātnespējas procesā un tiesiskās aizsardzības procesā* - noteikumu projekts pozitīvi ietekmē šo mērķgrupu, jo līdz ar Sistēmas izveidošanu, tiks padarīta efektīvāka administratoru un uzraugošo personu uzraudzība, kā arī tiks novērstas šaubas par iespējamo iejaukšanos rindas darbībā, līdz ar to tiks nodrošināta efektīvāka un likumīga maksātnespējas procesa un tiesiskās aizsardzības procesa gaita;  2) *administratori* - noteikumu projekts pozitīvi ietekmēs administratoru profesionālo darbību, jo līdz ar Sistēmas ieviešanu tiks atvieglots administratoru ikdienas darbs. Proti, administratori Sistēmā varēs vest savu lietvedību, tādējādi ietaupot resursus, piemēram, neiepērkot speciālu lietvedības sistēmu. Sistēma tiks pieslēgta atsevišķiem ārējiem datu reģistriem (piemēram Valsts zemes dienesta, Ceļu satiksmes drošības direkcijas reģistram), ļaujot administratoriem nepieciešamo informāciju par parādnieku, parādnieka pārstāvi u.c. maksātnespējas procesā iesaistītām personām iegūt, izmantojot Sistēmu. Tāpat Sistēma atvieglos administratoru darbības pārskatu iesniegšanas kārtību, jo plānots, ka administratoru darbības pārskatus Sistēmā ģenerēs no tām ziņām, ko administrators ievadīs Sistēmā, administrējot konkrētu maksātnespējas procesu. Līdz ar to Sistēmā ietvertā funkcionalitāte palīdzēs administratoriem īstenot efektīvu un likumīgu maksātnespējas procesu norisi un mērķu sasniegšanu. Sistēma arī nodrošinās ātrāku komunikācijas veidu ar Maksātnespējas kontroles dienestu, tādējādi potenciāli, uzlabojot komunikāciju un sadarbību starp administratoriem un uzraugošo iestādi;  3) *uzraugošās personas* - noteikumu projekts pozitīvi ietekmēs uzraugošās personas, jo līdzīgi kā administratoriem atvieglos uzraugošās personas ikdienas darbu. Uzraugošās personas Sistēmā vedīs savu lietvedību, kas ļaus tām ietaupīt resursus atsevišķas lietvedības sistēmas vešanai. Jāņem vērā, ka praksē lielākoties par uzraugošajām personām tiek iecelti administratori, tādējādi administratoriem ir parocīgi abiem šiem Sistēmas lietotājiem Sistēma ir arī darba vide;  4) *kreditori* - noteikumu projekts pozitīvi ietekmēs šo mērķgrupu, jo ar Sistēmas ieviešanu kreditoriem tiks sniegta iespēja, izmantojot Sistēmu, iesniegt kreditora prasījumu, atvieglojot kārtību, kādā tiek iesniegti kreditoru prasījumi. Tāpat, ņemot vērā, ka kreditoriem būs pieejama Sistēmā iekļautā informācija normatīvajos aktos noteiktajā apjomā, kreditori varēs patstāvīgi veikt administratoru darbības uzraudzību;  5) *maksātnespējīgo darba devēju darbinieki* - noteikumu projekts pozitīvi ietekmēs šo mērķgrupu, jo ar Sistēmas ieviešanu tiks efektivizēta kārtība, kādā tiek izskatīti maksātnespējīgo darba devēju prasījumi. Proti, Maksātnespējas kontroles dienests, izmantojot Sistēmā ietverto funkcionalitāti, apstrādās darbinieku iesniegtos prasījumus, kas savukārt ļaus Maksātnespējas kontroles dienesta nodarbinātajiem ātrāk pieņemt lēmumu par darbinieka prasījuma apmierināšanu no uzturlīdzekļa garantija fonda līdzekļiem. Darbiniekiem būs iespēja iesniegt savu prasījumu, izmantojot Sistēmā iestrādāto veidlapu, tādējādi darbinieku prasījumu iesniegšanas mehānisms tiks vienkāršots, padarot to darbiniekam saprotamāku un vienkāršāku;  6) *Maksātnespējas kontroles dienests* - noteikumu projekts pozitīvi ietekmēs šo mērķgrupu, jo iepriekš uzskaitītās Sistēmas funkcijas palīdzēs Maksātnespējas kontroles dienestam efektīvāk un mērķtiecīgāk īstenot tās Maksātnespējas likuma 173. pantā noteiktās kompetences un Maksātnespējas likuma 174.1 pantā noteiktos uzdevumus, citastarp, īstenojot administratoru darbības uzraudzību.  Noteikumu projekts pozitīvi ietekmē visu sabiedrību kopumā, jo Sistēma iekļautās informācijas pieejamība ļaus nodrošināt efektīvu un likumīgu maksātnespējas procesu un tiesiskās aizsardzības procesu norisi un mērķu sasniegšanu. Tāpat sabiedrībai, iesniedzot motivētu iesniegumu Sistēmas pārzinim, būs tiesības iepazīties ar Sistēmā noteikto informāciju, ciktāl to neliedz normatīvie akti par ierobežotas pieejamības informācijas izsniegšanu. | | | | | | | |
| 2. | Tiesiskā regulējuma ietekme uz tautsaimniecību un administratīvo slogu | | Ņemot vērā, ka ar noteikumu projektu tiks nodrošināts lielāks maksātnespējas procesu un tiesiskās aizsardzības procesu caurspīdīgums, dodot iespēju kreditoriem aktīvāk sekot līdzi maksātnespējas procesu un tiesiskās aizsardzības procesu norisei, kā arī, ņemot vērā, ka Sistēma palīdzēs Maksātnespējas kontroles dienestam veikt mērķtiecīgu maksātnespējas procesu un tiesiskās aizsardzības procesu uzraudzību, noteikumu projekts pozitīvi ietekmēs uzņēmējdarbības vidi.  Noteikumu projekts var samazināt kreditoru un to pārstāvju (tostarp, darbinieku), parādnieka pārstāvja juridiskās personas maksātnespējas procesā un parādnieka un tā pārstāvja fiziskās personas maksātnespējas procesā administratīvo slogu, ja minētās personas izvēlēsies izmantot elektronisko pakalpojumu, lai iepazītos ar Sistēmā pieejamo informāciju par attiecīgu maksātnespējas procesu vai tiesiskās aizsardzības procesu.  Tāpat noteikumu projektā ietvertais regulējums, kas paredz kreditoru un to pārstāvju (tostarp, darbinieku) tiesības, izmantojot elektronisko pakalpojumu, iesniegt kreditora prasījumu un aizpildīt darbinieka prasījuma veidlapu, varētu samazināt minēto personu administratīvo slogu. Jāņem vērā, ka noteikumu projekts neuzliek pienākumu kreditoriem un to pārstāvjiem un maksātnespējīgā darba devēja darbiniekiem sniegt citu informāciju, kā to, kas noteikta Maksātnespējas likuma 73. panta ceturtajā un piektajā daļā un Ministru kabineta 2011. gada 27. decembra noteikumos Nr. 995 "Maksātnespējīgo darba devēju darbinieku prasījumu apmierināšanas un administratora atlīdzības izmaksas kārtība".  Līdz ar to paredzams, ka noteikumu projektā ietekmē minētajām personām varētu samazināties administratīvās izmaksas.  Noteikumu projekts samazinās administratīvo slogu administratoriem, jo, ņemot vērā, ka administratori savu lietvedību vedīs Sistēmā, administratoriem vairs nebūs atsevišķi jāved katram sava lietvedība, izmantojot ārējos datu nesējus vai lietvedības programmatūras. Līdz ar to paredzams, ka noteikumu projektā ietekmē administratoriem varētu samazināties administratīvās izmaksas.  Tāpat Sistēma atvieglos administratoru Maksātnespējas likuma 85. pantā noteikto pienākumu iesniegt savas darbības pārskatus Maksātnespējas kontroles dienestam un kreditoriem. Proti, Sistēma ģenerēs administratora darbības pārskatu no tām ziņām, ko administrators ievadīs Sistēmā, administrējot attiecīgo maksātnespējas procesu. Noteikumu projektā nav paredzēts administratoriem uzlikt papildu slogu, ievadot citas ziņas, kā vien tās, kas ir noteiktas Maksātnespējas likumā, piemēram, sastādot parādnieka mantas pārdošanas plānu (Maksātnespējas likuma 113. pants).  Ņemot vērā, ka Sistēmā tiks izveidotas sasaistes ar atsevišķiem ārējiem datu reģistriem, administratoriem vairs nebūs jāslēdz individuālas vienošanās ar šo reģistru turētajiem par informācijas sniegšanu. Nepieciešamā informācija pēc administratora pieprasījuma būs pieejama Sistēmā. Līdz ar to paredzams, ka noteikumu projektā ietekmē administratoriem varētu samazināties administratīvās izmaksas, kas saistītas ar informācijas iegūšanu no ārējiem reģistriem.  Noteikumu projekts samazinās administratīvo slogu uzraugošajām personām, jo, ņemot vērā, ka uzraugošās personas savu lietvedību vedīs Sistēmā, uzraugošajām personām vairs nebūs atsevišķi jāved katram sava lietvedība, izmantojot ārējos datu nesējus vai lietvedības programmatūras. Līdz ar to paredzams, ka noteikumu projektā ietekmē uzraugošajām personām varētu samazināties administratīvās izmaksas.  Noteikumu projekts palielinās Maksātnespējas kontroles dienesta administratīvo slogu, jo daļu no Sistēmā iekļaujamajām ziņām tajā būs nepieciešams ievadīt Maksātnespējas kontroles dienesta nodarbinātajiem. Ņemot vērā, ka Maksātnespējas kontroles dienesta nodarbinātie arī šobrīd ievada noteikumu projektā minētās ziņas tikai ne Sistēmā, tad Maksātnespējas kontroles dienestam netiek radīts papildu administratīvais slogs. Tajā pašā laikā Sistēmā esošās ziņas un to apstrādes iespējamība ilgtermiņā atvieglos Maksātnespējas kontroles dienesta normatīvajos aktos noteikto uzdevumu izpildi.  Noteikumu projekts palielinās Tiesu administrācijas administratīvo slogu, jo tai būs jāveic atsevišķas darbības, kas saistītas ar Sistēmas uzturēšanas funkciju izpildi (piemēram, Sistēmas piekļuves nodrošināšana u.c.), bet tās tiks veiktas Tiesu administrācijas esošā budžeta ietvaros. Tāpat noteikumu projektā noteikts ievērojams datu apjoms, ko Sistēma saņem no Tiesu administrācijas, bet administratīvais slogs, ko radīs informācijas nodošana Sistēmai ir neliels, jo tā tiks nodota tiešsaistes datu pārraides režīmā. Jāņem vērā, ka noteikumu projekts neparedz Tiesu administrācijai pienākumu ievadīt jaunas ziņas, bet tikai nodot Sistēmai jau Tiesu informatīvajā sistēmā esošās ziņas.  Noteikumu projekts saistībā ar informācijas sniegšanas pienākumu Sistēmai palielinās administratīvo slogu arī citām valsts vai pašvaldību institūcijām, bet administratīvais slogs, ko radīs informācijas nodošana Sistēmai ir neliels, jo tā tiks nodota tiešsaistes datu pārraides režīmā. Jāņem vērā, ka noteikumu projekts neparedz citām valsts vai pašvaldību institūcijām pienākumu ievadīt jaunas ziņas, bet tikai nodot Sistēmai attiecīgajai institūcijai pieejamās ziņas. Līdzekļi ziņu nodošanai tiks apgūti attiecīgās valsts vai pašvaldību institūcijas budžeta ietvaros. | | | | | | | |
| 3. | Administratīvo izmaksu monetārs novērtējums | | Attiecībā uz kreditora un tā pārstāvi (tostarp, darbinieka), parādnieka pārstāvi juridiskās personas maksātnespējas procesā un parādnieku un tā pārstāvi fiziskās personas maksātnespējas procesā nevar apzināt to kreditoru un to pārstāvju (tostarp, darbinieku), parādnieka pārstāvju juridiskās personas maksātnespējas procesā un parādnieku un to pārstāvju fiziskās personas maksātnespējas procesā skaitu, kas izvēlēsies izmantot elektronisko pakalpojumu, līdz ar to attiecībā uz minētajām personām nav iespējams aprēķināt iespējamo administratīvo izmaksu samazinājumu.  Tā kā nav zināms, kādas izmaksas administratoriem uz uzraugošajām personām radīja lietvedības vešana līdz 2019. gada 1. janvārim, nav iespējams aprēķināt administratīvo izmaksu samazinājumu.  Tā kā nav zināms, kādas izmaksas administratoriem radīja informācijas iegūšana no ārējiem reģistriem līdz 2019. gada 1. janvārim, nav iespējams aprēķināt administratīvo izmaksu samazinājumu.  Maksātnespējas kontroles dienestam tiks radīts vienreizējs administratīvais slogs, pārvadot atsevišķus vēsturiskos datus, piemēram, par administratoru un uzraugošo personu konstatētajiem pārkāpumiem, sākot no 2017. gada 6. janvāra, bet tas nerada būtiskas administratīvās izmaksas. | | | | | | | |
| 4. | Atbilstības izmaksu monetārs novērtējums | | Noteikumu projekts šo jomu neskar. | | | | | | | |
| 5. | Cita informācija | | Nav. | | | | | | | |
|  | | | | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | |
| Rādītāji | | 2018. gads | | | Turpmākie trīs gadi (*euro*) | | | | |
| 2019. gads | | 2020. gads | | 2021. gads |
| saskaņā ar valsts budžetu kārtējam gadam | | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru  2020. gadam |
| 1 | | 2 | | 3 | 4 | 5 | 6 | 7 | 8 |
| 1. Budžeta ieņēmumi | | 599 300 | | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 599 300 | | 0 | 0 | 0 | 0 | 0 | 0 |
| 1.2. valsts speciālais budžets | | 0 | | 0 | 0 | 0 | 0 | 0 | 0 |
| 1.3. pašvaldību budžets | | 0 | | 0 | 0 | 0 | 0 | 0 | 0 |
| 2. Budžeta izdevumi | | 599 300 | | 0 | 0 | 120 000 | 0 | 120 000 | 120 000 |
| 2.1. valsts pamatbudžets | | 599 300 | | 0 | 0 | 120 000 | 0 | 120 000 | 120 000 |
| 2.2. valsts speciālais budžets | | 0 | | 0 | 0 | 0 | 0 | 0 | 0 |
| 2.3. pašvaldību budžets | | 0 | | 0 | 0 | 0 | 0 | 0 | 0 |
| 3. Finansiālā ietekme | | 0 | | 0 | 0 | -120 000 | 0 | -120 000 | -120 000 |
| 3.1. valsts pamatbudžets | | 0 | | 0 | 0 | -120 000 | 0 | -120 000 | -120 000 |
| 3.2. speciālais budžets | | 0 | | 0 | 0 | 0 | 0 | 0 | 0 |
| 3.3. pašvaldību budžets | | 0 | | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | 0 | | 0 | 0 | 120 000 | 0 | 120 000 | 120 000 |
| 5. Precizēta finansiālā ietekme | | X | | 0 | X | 0 | X | 0 | 0 |
| 5.1. valsts pamatbudžets | | 0 | 0 | 0 | 0 |
| 5.2. speciālais budžets | | 0 | 0 | 0 | 0 |
| 5.3. pašvaldību budžets | | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | Sistēmas izstrāde 599 300 EUR apmērā (ieskaitot PVN) 2018. gadā tiek finansēta no Tiesu administrācijas realizētā Eiropas Sociālā fonda projekta "Justīcija attīstībai" (Nr. 3.4.1.0/16.I.001) līdzekļiem.  Ņemot vērā, ka Tiesu administrācija nodrošinās arī Sistēmas uzturēšanu, nepieciešams paredzēt sākot ar 2019. gadu Sistēmas uzturēšanas izmaksas 120 000 EUR apmērā katru gadu (20 % no izstrādes izmaksām).  Sistēmas uzturēšanas izmaksas veido:   * Sistēmas darba un izmēģinājumu vides platformas un infrastruktūras uzturēšanai (20 000 EUR gadā) * ikgadējs sistēmas drošības audits (aptuveni 10 000 EUR) * ikgadējs sistēmas veiktspējas audits (aptuveni 10 000 EUR) * Sistēmas darbības uzlabojumi un nepieciešamo papildinājumu izstrāde, lai nodrošinātu Sistēmas darbību atbilstoši valsts informācijas sistēmu standartam un ievērojot drošības un veiktspējas auditos konstatētās nepilnības, kuras nepieciešams novērst, kā arī tehnoloģisko resursu uzlabojumi atbilstoši izmainītās funkcionalitātes prasībām. * Sistēmas uzturēšanas līgums – izmaksas atkarīgas no iepirkuma procedūras rezultātiem (piedāvāto speciālistu cilvēkdienu izmaksas) un nepieciešamo papildinājumu un uzlabojumu apjoma (paredzamās izmaksas, balstoties uz iepriekšējo pieredzi saistībā ar Izpildu lietu reģistra un elektronisko izsoļu vietnes uzturēšanai nepieciešamajām izmaksām – 80 000 EUR). | | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | | Nav. | | | | | | | |
| 8. Cita informācija | | Saskaņā ar likumu par valsts budžetu gadskārtējam gadam Tieslietu ministrija 2019. gadā iesniegs pieprasījumu Finanšu ministrijai par apropriācijas pārdali 120 000 *euro* apmērā no budžeta resora "74. Gadskārtējā valsts budžeta izpildes procesā pārdalāmais finansējums" programmas 01.00.00 "Apropriācijas rezerve", lai nodrošinātu Eiropas Sociālā fonda projekta "Justīcija attīstībai" ietvaros pabeigtās aktivitātes – izveidotās Sistēmas uzturēšanu. | | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju ieinteresētajām personām izteikt viedokli, Maksātnespējas kontroles dienests (līdz nosaukuma maiņai 2018. gada 1. jūlijā – Maksātnespējas administrācija) informēja iestādes sadarbības partnerus – nevalstiskās organizācijas (biedrība "Latvijas Sertificēto maksātnespējas procesa administratoru asociācija", Ārvalstu investoru padome Latvijā, Latvijas Darba devēju konfederācija, Latvijas Brīvo arodbiedrību savienība, Latvijas Finanšu nozares asociācija (līdz nosaukuma maiņai 2018. gada 24. jūlijā – Latvijas Komercbanku asociācija) un Latvijas Tirdzniecības un rūpniecības kamera), par izstrādāto noteikumu projektu, lūdzot minētajām nevalstiskajām organizācijām sniegt savu atzinumu par noteikumu projektu. |
| 2. | Sabiedrības līdzdalība projekta izstrādē | Noteikumu projekta izstrādes laikā notika konsultācijas ar biedrību "Latvijas Sertificēto maksātnespējas procesa administratoru asociācija", Ārvalstu investoru padomi Latvijā, Latvijas Darba devēju konfederāciju, Latvijas Brīvo arodbiedrību savienību, Latvijas Finanšu nozares asociāciju un Latvijas Tirdzniecības un rūpniecības kameru, institūcijām rakstiski sniedzot viedokli par noteikumu projektu. |
| 3. | Sabiedrības līdzdalības rezultāti | Latvijas Darba devēju konfederācija, Latvijas Brīvo arodbiedrību savienība, Latvijas Finanšu nozares asociācija rakstveidā atbalstīja noteikumu projektā ietverto regulējumu. Savukārt Ārvalstu investoru padome Latvijā un biedrība "Latvijas Sertificēto maksātnespējas procesa administratoru asociācija" pēc Maksātnespējas kontroles dienesta (līdz nosaukuma maiņai 2018. gada 1. jūlijā – Maksātnespējas administrācija) nesniedza atzinumu par noteikumu projektu. Vienlaikus biedrības "Latvijas Sertificēto maksātnespējas procesa administratoru asociācija" pārstāvji iesaistās darba grupās par Sistēmas izstrādi un pilnveidošanu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Maksātnespējas kontroles dienests, Tiesu administrācija, Latvijas Republikas Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projektu netiek paplašinātas vai sašaurinātas Maksātnespējas kontroles dienesta, Tiesu administrācijas un Latvijas Republikas Uzņēmumu reģistra funkcijas, un noteikumu projekta izpilde neietekmē tajā esošos cilvēkresursus.  Nav nepieciešama jaunu institūciju izveide vai esošo reorganizācija. |
| 3. | Cita informācija | Nav. |

Iesniedzējs:

Tieslietu ministrs Dzintars Rasnačs

Paturska 67099103, Karina.Paturska@mkd.gov.lv

1. Tirgus un sabiedriskās domas pētījumu centra "SKDS" veiktā aptauja "Uzskati par ar maksātnespējas procesu un tiesiskās aizsardzības procesu saistītajiem jautājumiem". Pieejams: <https://www.tm.gov.lv/files/l1_MjAxNi9TYWJpZWRyaWJhcyBsaWR6ZGFsxKtiYS9BdHNrYWl0ZV9UTV8xMl8yMDE1X01MLlBERg/2016/Sabiedribas%20lidzdal%C4%ABba/Atskaite_TM_12_2015_ML.PDF> [aplūkots 2018. gada 25. maijā]. [↑](#footnote-ref-2)
2. Ārvalstu investoru padomes Latvijā un profesionālo pakalpojumu uzņēmuma "Deloitte" veiktais pētījums "Ļaunprātīgi maksātnespējas procesa riski Latvijā". Pieejams: <https://www.ficil.lv/wp-content/uploads/2017/04/16-04-06-FICIL-Insolvency-Abuse.pdf> [aplūkots 2018. gada 25. maijā]. [↑](#footnote-ref-3)
3. Informatīvais ziņojums "Par Maksātnespējas administrācijas attīstību". Pieejams: <http://tap.mk.gov.lv/mk/tap/?pid=40429503> [aplūkots 2018. gada 8. jūnijā]. [↑](#footnote-ref-4)